Αθήνα, 7 Νοεμβρίου 2011

Χαιρετισμός 

του Προέδρου της ΚΕΔΕ – Δημάρχου Καλλιθέας
στην  Τελετή Υπογραφής της Ευρωπαϊκής Χάρτας

για την ισότητα των φύλων
Κυρία Σάντρα Τσετσαρίνι, εκ μέρους του Συμβουλίου Δήμων και Περιφερειών της Ευρώπης,
Κυρία Γενική Γραμματέα Ισότητας των Φύλων,

Κυρίες και κύριοι εκπρόσωποι των κομμάτων,

Κυρίες και κύριοι συνάδελφοι,


Εκ μέρους της ΚΕΔΕ σας καλωσορίζω σ’ αυτόν εδώ τον χώρο σύμβολο της παγκόσμιας πολιτιστικής κληρονομιάς στο νέο Μουσείο της Ακρόπολης.


Η υπογραφή της Ευρωπαϊκής Χάρτας για την ισότητα των φύλων στις τοπικές κοινωνίες γίνεται σε μία σημαντική ημέρα για την χώρα μας, την επομένη μιας ευρύτερης πολιτικής συμφωνίας για την πορεία της χώρας στην Ευρωζώνη.

Η ισότητα των φύλων αποτελεί κύριο ανθρώπινο δικαίωμα και βασικό στόχο μίας σύγχρονης δημοκρατικής κοινωνίας και για το λόγο αυτό συγκαταλέγεται στις θεμελιώδεις αξίες της Ευρωπαϊκής Ένωσης και του Οργανισμού Ηνωμένων Εθνών.
Θα πρέπει να τονισθεί όμως ότι στην εποχή που ζούμε και εξαιτίας της Εθνικής, Ευρωπαϊκής και Παγκόσμιας οικονομικής κρίσης οι άνισες συνθήκες ζωής και εργασίας των δύο φύλων επιδεινώνονται ακόμη περισσότερο και οι διακρίσεις μεταξύ των δύο φύλων γίνονται πιο δυσμενείς σε βάρος των γυναικών.

Με βάση τα παραπάνω είναι άμεση και επιτακτική ανάγκη να σχεδιαστούν επιπρόσθετα στρατηγικά προγράμματα, πέραν των ήδη υπαρχόντων που κατοχυρώνουν θεσμικά δικαιώματα και κυρίως να υλοποιηθούν με την πλήρη συνεργασία των γυναικείων οργανώσεων που θα αφορούν την προάσπιση των δικαιωμάτων, την πρόληψη και καταπολέμηση της βίας, τη συμβουλευτική, ψυχική και νομική στήριξη τους, την απασχόληση και την ισότιμη επαγγελματική εξέλιξη, την εκπαίδευση και φυσικά την ισότιμη συμμετοχή στα κέντρα λήψης αποφάσεων, για να υπάρξει ουσιαστική συμβολή των γυναικών στην κοινωνική συνοχή της χώρας μας.
Η Τοπική Αυτοδιοίκηση, ως το πλησιέστερο στον πολίτη επίπεδο εξουσίας, στηρίζει την απόφαση του Ευρωπαϊκού Συμβουλίου Δήμων και Περιφερειών και της Επιτροπής αιρετών γυναικών για την σύνταξη της Ευρωπαϊκής Χάρτας για την ισότητα των φύλων στις τοπικές κοινωνίες. 

Η υπογραφή της Ευρωπαϊκής Χάρτας για την ισότητα των φύλων σε τοπικό επίπεδο από 146 Δήμους της Ελλάδας πιστοποιεί με τον πλέον κατηγορηματικό τρόπο την πολιτική βούληση της Τοπικής Αυτοδιοίκησης της χώρας μας να στηρίξει αυτήν την πρωτοβουλία.

Καλώ τις αιρετές συναδέλφους και όχι μόνο, όπως αναλάβουν πρωτοβουλίες για την εφαρμογή της χάρτας εξειδικεύοντας ένα ολοκληρωμένο σχέδιο δράσης, το οποίο θα ενταχθεί ισότιμα στο πλαίσιο των δραστηριοτήτων του κάθε Δήμου. 
Είμαστε σίγουροι ότι η βοήθεια της Γενικής Γραμματείας Ισότητας των Φύλων θα αποτελέσει για μας πολύτιμο συνεργάτη και συμπαραστάτη για την επιτυχία των σχετικών πρωτοβουλιών μας.

Κυρίες και κύριοι συνάδελφοι,

Αισθάνομαι την ανάγκη να εκφράσω τα θερμά μου συγχαρητήρια για τη διοργάνωση της σημερινής εκδήλωσης στη Γενική Γραμματέα Ισότητας των Φύλων κα Μαρία Στρατηγάκη και σε όλους τους συνεργάτες της.
Τέλος, στόχος και όραμά μας πρέπει να είναι μία κοινωνία όπου τα δύο φύλα μοιράζονται εξίσου αγαθά, υποχρεώσεις και δικαιώματα σε όλους τους τομείς της πολιτικής και κοινωνικής ζωής.

Σας ευχαριστώ
